Tampereen kaupungin työryhmä ehdottaa useita keinoja keskustan epäsiisteyden vähentämiseksi. Lisäksi Tampere aikoo hakea muiden suurten kaupunkien kanssa järjestyslakiin lisää keinoja puuttua julkijuopotteluun.

Mistä on kyse? Työryhmä ehdottaa useita keinoja Tampereen rauhattomuuden ja epäsiisteyden vähentämiseksi

Tavoitteena on kaupungin ja yksityisten kiinteistöjen yhteinen hanke katujen puhdistamiseksi suurtapahtumien jälkeen

Lisäksi kaupunki palkkaisi lisää työllistettyjä siivoojia kaupungin pitämiseksi puhtaana pitkin päivää

Tampere aikoo lisätä kaupungin keskustan siivousta ja hakea muiden suurten kaupunkien kanssa muutosta järjestyslakiin. Keskustorin ympäristön rauhattomuutta ja epäsiisteyttä pohtinut työryhmä ehdottaa useita keinoja (siirryt toiseen palveluun) Tampereen keskustan viihtyisyyden lisäämiseksi.

Pääviesti on se, että siivouksen määrää keskustassa lisätään.

– Jollakin keskustelupalstalla oli se kaikista paras kommentti, että pitäisi siivota. Tässä ryhdytään siivoamaan, se on se oleellinen asia, sanoo Tampereen pormestarin erityisavustaja Mikko Närhi.

Tapahtumien jälkeen nopeasti puhdasta

Roskien määrä on ärsyttänyt kaupunkilaisia erityisesti kesän suurtapahtumien jälkeen. Työryhmä ehdottaa yhteistä hanketta tapahtumien jälkien siivoamiseksi.

– Tapahtumien jälkeen roskaa on kaikkialla, myös yksityisten kiinteistöjen edustoilla. Ehdotamme kiinteistöille mallia, jossa joko kaupunki siivoaa roskat ja kiinteistöt osallistuvat kustannuksiin tai siivous ostetaan joltain yritykseltä, Närhi sanoo.

Tavoitteena on, että tapahtumien jälkeen kaupunki siivotaan nopeasti heti aamulla. Närhen mukaan tämä voitaisiin toteuttaa jo heti ensi vuonna.

Lisää työllistettyjä siivoojia

Tarkoitus on myös palkata lisää työllistettyjä kaupunkia siivoamaan. Nykyään aamulla tehtävän kaupungin perussiivouksen lisäksi kolme työllistettyä siivoaa keskustaa viikonloppuisin ja iltaisin. Tulevaisuudessa työllistettyjä siivoojia olisi kymmenen ja he siivoaisivat pitkin päivää.

Työryhmä ehdottaa myös torivalvojaa Keskustorille. Hän olisi henkilö, joka koordinoisi siivousta ja seuraisi yleistä järjestystä.

– Hän voisi tarvittaessa olla yhteydessä poliisiin, Närhi sanoo.

Myös Keskustorin laidalla olevan Juveneksen kioskin ympäristöä halutaan kehittää, jotta paikka olisi houkuttelevampi kaupunkilaisille.

– Siihen tulisi katettu lasikahvila, ja paikka olisi nykyistä valoisampi ja avarampi, Närhi sanoo.

Lisäksi Tampere haluaisi järjestyslakiin lisää keinoja puuttua julkijuopotteluun.